Huldeblyke stroom in ná sjef Sonia Cabano se doodTalle huldeblyke vir die bekende sjef en kosskrywer Sonia Cabano het na haar dood ingestroom. (Foto: Ontbytsake/Facebook) Huldeblyke stroom in ná die dood van die bekende sjef en kosskrywer Sonia Cabano. Cabano se liggaam is luidens berigte Maandag in haar huis in die Kaapse stadskom gekry. Die oorsaak van haar dood was nie dadelik bekend nie. Die 57-jarige Cabano was die skrywer van vier kookboeke en was onder meer aanbieder van die kykNET-leefstylprogram Pampoen tot perlemoen. Sy het grootgeword in Brandfort in die Vrystaat en was ŉ suksesvolle model op Europese loopplanke. “Daar is ŉ groot leemte in die koswêreld vanaand,” het Pieter Malan van Kokkedoor-faam en bekend as PappaChef, op Facebook geskryf. Die program Ontbytsake het Cabano as “vlymskerp met ŉ heerlike sin vir humor” bestempel. “Ons is geskok en hartseer om te hoor van die skielike afsterwe van een van ons voormalige Ontbytsake-sjefs…,” lui die boodskap. Cabano was van 2004 tot 2006 betrokke by dié program. Cabano het in Kaapstad gewoon van waar sy as beroepspreker, vryskutsjef en kosskrywer gewerk het. Oor haar werk is gesê dat dit gekenmerk word deur ŉ geesdrif vir plaaslike kos en kultuur, veral Suid-Afrika se gedeelde erfenis. Sy word ook oorleef deur haar kinders, Guillaume (21) en Sabah (19).